Kampung Melayu Niyor

Kampung Melayu Niyor (Jawi: کامڤوڠ ملايو نيور) sebuah perkampungan Melayu yang terletak di Mukim Niyor, Kluang, Johor, Malaysia yang mempunyai jumlah penduduk sebanyak 372 orang. Nama Niyor diambil bersempena terdapatnya banyak pokok nyior di kawasan kampung ini.

Lokasi 
Kampung ini terletak sejauh 9 km dari pekan Kluang. Kampung Melayu Niyor 100 km ke selatan dari Lapangan Terbang Senai Johor, dan 270 km dari Kuala Lumpur, ibu negara Malaysia. Terdapat landasan kereta api KTM Gemas-JB yang masih beroperasi di kampung ini sehingga hari ini.

Sejarah 
Kampung Melayu Niyor telah dibuka pada tahun 1960 an. Sebelum itu, penduduk asal kampung ini tinggal berselerak di kawasan kebun getah yang dinamakan Kampung Degong (Jawi: کامڤوڠ دݢوڠ ). Semasa zaman darurat, penduduk Melayu di kampung berkenaan dikumpulkan setempat di Ladang CEP Niyor bersama-sama penduduk ladang (kebanyakkan kaum India) dan kaum Cina bagi mengelakkan perhubungan antara penduduk kampung dengan Komunis. Satu kawalan keselamatan yang ketat telah dilakukan, dan penduduk  dikenakan perintah berkurung pada waktu malam dan dengan kebenaran pergerakan yang terhad pada waktu siang. 

Ketika era ini, satu peristiwa bersejarah telah berlaku apabila komunis telah membakar balai polis yang terdapat di kawasan ini berhampiran landasan dan bekas stesen api. Tempat kejadian tersebut masih tidak dibangunkan sehingga sekarang.

Selepas ancaman komunis ketika itu semakin terkawal, penduduk telah membuat permohonan untuk membuka perkampungan yang baru. Kerajaan telah meluluskan penempatan baru tersebut di satu kawasan berhampiran dengan stesen keretapi. Kawasan seluas 10 ekar tersebut telah dijadikan tanah lot perumahan dan dinamakan sebagai Kampung Melayu Niyor.  

Ketua kampung yang pertama adalah Tn. Hj Shawal bin Ahmad. Beliau berkhidmat sebagai ketua kampung yang pertama hingga 30 April 2004. Ketua kampung kedua ialah Tn, Hj Shoparwe bin Marto yang bertugas mulai 1 Disember 2004 sehingga 25 Oktober 2015. Kini, Kampung Melayu Niyor dipimpin oleh Haji Nordin bin Miskam, seorang bekas guru besar, yang memulakan tugas mulai 13 April 2016. Haji Nordin merupakan Ketua Kampung Melayu Niyor yang ketiga.

Ekonomi Tempatan 
Rata-rata penduduk kampung bekerja di ladang kelapa sawit NPE dan bertani. Selain itu, perusahaan Industri Kecil dan Sederhana (IKS) semakin merancak dan berkembang dalam kalangan penduduk kampung. Antara IKS tempatan ialah:

 Jus Asam Jawa (Saidina Food Industries)
 Tauhu Sumbat 
 Bakeri dan Pastri
 Tapai Ubi
 Projek Fortigasi Cili
 Kuih Sejuk Beku
 Nurseri Bunga dan Tanaman
 Pertukangan Kayu dan Perabot

Demografi Penduduk 
Jumlah penduduk kampung ialah 372 orang (184 orang lelaki dan 188 orang perempuan). Majoriti penduduk kampung ini berketurunan Melayu dan Jawa. Populasi terbanyak adalah di peringkat umur 41-64 tahun, bersamaan dengan 29%.

Prasarana & Kemudahan Kampung 
 Jalan kampung bertar
 Bekalan elektrik
 Telefon rumah dan awam
 Masjid Saidina Abu Bakar
 Dewan Terbuka/Balai Raya
 Kompleks Penghulu Kampung
 Pondok Polis
 Kelas Bina Insan KEMAS
 Dua Gelanggang Badminton
 4 Buah Kedai JKKK
 Sekolah Rendah - Sekolah Kebangsaan Kampung Melayu Niyor
 Sekolah Agama
 Medan Info Desa / Mini RTC

Visi 
Menjadikan Kampung Melayu Niyor Maju, Makmur, Selamat dan Ceria menjelang 2020.

Misi 
Memperkembangkan potensi penduduk kampung ke arah kecemerlangan diri, keluarga dan masyarakat.

Objektif 
Mengekalkan kepimpinan kampung dan bermufakat
Meningkatkan ekonomi masyarakat kampung
Menjadikan kampung bersih dan ceria
Mengekalkan kebudayaan dan kesenian yang diwarisi masyarakat.

Matlamat 
 Memantapkan kepimpinan masyarakat kampung.
 Menjadikan penggerak ke arah kecemerlangan penduduk.
 Sebagai nadi transformasi masyarakat ke arah kehidupan yang lebih baik

Warisan & Budaya 
 Pasukan Kompang Niyor
 Persatuan Silat Belia Murni Niyor
 Pasukan Zapin Belia Kampung

Poskod
Poskod yang digunakan di Kampung Melayu Niyor, Kluang, Johor adalah 86000.

Rujukan

Pautan luar 
 Lokasi Kampung Melayu Niyor di Peta Google

Melayu Niyor